sivile krav
Store norske leksikon,Jus,Prosess,Straffeprosess
Sivile krav er rettskrav som fornærmede eller andre skadelidte fremmer overfor siktede i forbindelse med en straffesak.
Typiske eksempler er fornærmedes krav på erstatning eller oppreisning i en straffesak som gjelder voldslovbrudd eller seksuallovbrudd. Kravet vil også kunne fremmes ved et eget sivilt søksmål etter reglene i tvisteloven. Men når kravet er en følge av en straffbar handling, vil en enklere og billigere måte kunne være å få kravet pådømt i straffesaken mot den som er siktet eller tiltalt for den straffbare handlingen. Regler om sivile krav er gitt i straffeprosessloven § 3 og kapittel 29.Politiet har plikt til å spørre fornærmede om vedkommende har krav mot siktede/tiltalte som hen ønsker å fremme i saken. I en viss grad har dessuten påtalemyndigheten plikt til å vareta fornærmedes interesser i å få sitt sivile krav pådømt i saken.En særlig form for sivile krav er krav om fradømmelse av arverett etter arveloven av 2019 § 72 der en ellers arveberettiget person er tiltalt for å ha forvoldt arvelaters død, eller krav om skilsmisse ved dom som følge av straffbar handling.Dersom det er oppnevnt bistandsadvokat i straffesak for den fornærmede, skal sivile krav fremmes og prosederes av denne. I motsatt fall fremmes det av påtalemyndigheten. Les mer i Store norske leksikon straffeprosess erstatning tvisteloven Eksterne lenker Lovdata: straffeprosessloven § 3 Lovdata: straffeprosessloven. Kapittel 29. Sivile krav